spekskiet | Herriemerrie | Bladsy 2
Gewete te koop!! Dit is al baie gebruik, maar is in 'n puik werkende toestand. Ek verstaan dat dit goed is vir jou, maar ek is onseker wat die nut is. Dit het my gekeer om om voor my volgende verjaarsdag af te tree. Laat ek by die begin begin.
Ek hoor nou die dag dat die maklikste en vinnigste manier om skatryk te word, is om jou eie kultus te stig. Kyk maar na L. Ron Hubbard; die vader van Scientology. Met sy dood in 1986 was hy ten minste $ 200 miljoen sterk. Die klomp van Family Radio sukkel ook nie juis om die mas op te kom nie. Daar moet dus waarheid in die teorie steek.
Dit is eintlik verspot maklik. Al wat jy moet doen is om die mens se onsekerhede en vrese te identifiseer. Hoe nader jy aan die kol is, hoe makliker kan jy hulle uitbuit van jou saak oortuig. Dit sal natuurlik ook help as jou argument logies klink en as jy ys aan 'n eskimo kan verkoop. (Nota aan self: is dit dalk hoe die hoofnar aan sy miljoene kom? Die liga kom soms soos 'n kultus voor).
In Suid-Afrika is dit baie maklik. Mense vrees misdaad en hulle is onseker van die toekoms. Met die praatjies in omloop wonder mens hoekom jy nie eerder boedel oorgee en na die plakkerskamp van jou keuse trek nie. Dit blyk tog dat wat nie van jou gesteel word nie, uit jou genasionaliseer gaan word. Jy sal net dankie bly kan wees as dit jou gegun word om jou laaste dae in armoede te slyt.
Die vraag is dus hoe verseker jy mense hulle veiligheid en sekuriteit? Dit moet iets wees wat vrees inboesem van die vyande, maar wie se gunste wel bekom kan word. Iets onnatuurlik sal natuurlik ideaal wees. Iets soos vreemde wesens, spoke of my held van die aand: die tokkelos.
Die tokkelos se beskerming kan deur gunste en gawes gekoop word. Ek, as 'n dierbare vriendin, sal sorg dat die gunste en gawes – verkieslik in harde kontant – by die tokkelos uitkom. Teen kommissie natuurlik, ek moet tog kan leef ook en dit is baie werk om miljoene mense se gawes te bestuur.
Solank die tokkelos gelukkig gehou word, sal jy veilig voorspoedig wees. Sodoende sal jy natuurlik meer met die tokkelos kan deel. Bewaar egter jou siel as jy inhalig is, die tokkelos sal die beskerming onttrek en jy sal dan boet. Met 'n bietjie ekstra kan dit natuurlik weer reggestel word.
En net toe ek opgewonde raak, skop my gewete in. Sug!!! Wat 'n jammerte. 😉
Breinvasbrand: Watter jaar is Scientology gestig?
Breinlosbrand: Don't Kiss Them Good-Bye
My stem te koop
Vanjaar word ons mos met twee vakansiedae in Mei heuning om die bek gesmeer. Die tweede vakansie dag, 18 Mei, word daar eintlik verwag dat jy in 'n tou moet gaan staan om jou kruisie te gaan trek. Jou kruisie gaan help om te bepaal wie die volgende burgermeester is en hoe die geld wat jy aan die munisipaliteit oorhandig het, aangewend gaan word.
Plaaslike verkiesings klink na 'n mors van tyd, maar op die einde van die dag bepaal dit dalk meer as die nasionale verkiesing hoe jou daaglikse lewe beinvloed gaan word.
Kla oor 'n munispaliteit sal daar altyd gekla word. Die enigste ding waaroor die publiek hoef te kla, is dat hulle enigsins vir die dienste moet betaal. Ek meen, ons moet nog steeds inkomste belasting betaal. Hulle kan mos die dienste daaruit dek. Goed, ek weet ek praat nou snert. Die publiek behoort eintlik onbewus van die munisipaliteit te wees, munisipale dienste behoort 'n onsigbare, ondankbare werk te wees.
Onbewus beteken nie onsigbaar of oneffektief nie. Die oomblik wanneer iemand die munisipaliteit wil vloek, dring die munisipaliteit hulle op 'n onvergeeflike manier op die publiek op. Ek verwag dus van die munisipaliteit om te werk, sonder groot drama, sodat ek vergeet dat hulle daar is. Die oomblik wanneer hulle (0f hulle kontrakteurs) droogmaak, dan krap hulle my lewe om en dit is nie waarvoor ek hulle betaal nie.
Ek verwag dus om altyd in die lig te sit en dat my water beskikbaar, skoon en drinkbaar moet wees. Straatligte is nie net daar vir straatbrakke om hulle bene te lig nie, dit kan maar gerus lig vir die pad verskaf. Verkeersligte moet altyd werksaam wees en indien dit wel die gees gee, moet daar iemand wees om die verkeer te reguleer. Die vullis moet stiptelik met so min as moontlik ontwrigting verwyder word. Parke behoor 'n lus vir een en almal te wees en hulle kan sommer sypadjies skoon en netjies hou.
Soos met elke verkiesing is my stem te koop. Pryse is die jaar as volg:
ANC en alliansie vennote – R 1 miljoen en vrystelling van munisipale gelde
Onbekende partye – R 500 000
IVP, ACDP en onafhanklike kandidate – R250 000
VF+ – R250 000 plus 'n dosyn lekker koeksisters weekliks
Uitstekende onafhanklike kandidate – Ek is oop vir oortuiging
DA – Gratis, Pasella, Mahala en verniet.
Wat verwag jy van jou munisipaliteit? Wat kos jou stem?
Breinvasbrand: Wie is Johannesburg se burgermeester?
Breinlosbrand: Olga was reg met Brynhild Paulsdatter Storseth
Hoekom kan net swanger vrouens kraamverlof kry? 4 maande van tyd by die huis om aan die nuwe baba gewoond te raak of is dit nou om 'n verhouding met die nuwe mensie te bou? In ander lande is kraamverlof heelwat meer as wat ons kry. Ek dink terloops ook dat kraamverlof met volle salaris gegee moet word.
Siende dat diskriminasie 'n gruwelike sonde in Suid-Afrika is – dit is nou behalwe ten opsigte van kleur – behoort kraamverlof in heroorweging geneem te word. Dit is onregverdig dat vroue wat nie babas het nie, nie ook 4 maande verlof kan kry nie. Dit is onregverdig teenoor mans wat glad nie babas kan kry nie. Dit is onregverdig teen babas wat nie menslik of lewendig is nie.
Hoeveel persoonlike projekte sterf weens 'n gebrek aan tyd? 8 ure kom die baas toe en die res van jou lewe pas doodeenvoudig nie in die oorblywende 16 ure in nie. As slaap dalk nie 'n noodsaaklikheid was nie, kon daar miskien 'n plan gemaak word. Daar 8 ure wat die baas jou besit, het in elk geval die gewoonte om die ander 16 ure op te wolf. Die enigste hoop is om vir 'n tyd lank heeltemaal van die baas verlos te wees.
Gestel nou jy wil ernstig 'n poging aanwend om 'n boek te skryf. Jy kan dalk nie 'n sekonde langer in jou huis oorleef nie en dit moet oorgedoen word? Jy het dalk 'n nuwe stokperdjie wat jy tot in die fynste besonderheid joune moet maak of 'n nuwe troeteldier wat jy maniere moet leer. Goed wat meer tyd vat as jou 3 weke verlof 'n jaar en goed waaroor jy net so erg kan wees as van 'n babatjie van vlees en bloed.
Goed daar is 'n ruimte van uitbuiting. Aangesien dit gemiddelde mens 2.4 kinders glo het, kan 'n mens dalk net 2 kraamverlofte kry – bedoelende die kraamverlof waarvoor jy nie 'n pienkvoet kan wys nie. Niks keer jou mos 12 regte, lewende, menslike kinders te hê as jy meer tyd nodig het nie? 2 pasella kraamverlofte oor 'n tydperk van ten minste van 30 jaar is mos nie te veel gevra nie? Ten volle betaal natuurlik?
Hoe voel julle? Waarvoor sal jy jou pasella kraamverlof aanwend?
Breinvasbrand: Tot hoeveel persent van hulle salaris is Suid-Afrikaanse vroue geregtig tydens hulle kraamverlof?
Breinlosbrand: Windows 92 (Jammer, JWW). Office 92 (Office 3.0)
Tyd vir nog 'n ek
Almal ken seker daardie dae wanneer jy soos 'n bord eetgoed voel. Almal soek jou en pluk jou in 'n rigting weg van die ander af. Met die klem op ALMAL. Jy word so verrinnepluk en verrinneweer dat jy skoon geboelie voel. Oud voor jou tyd.Julle ken mos daardie dae wat almal jou soek, jy het net een stel hande om by alles uit te kom en 'n dag het net 24 uur. Die versoeking is dan nogal groot om 'n tweede weergawe van jouself te soek. Klonering is mos met 'n rede uitgevind, nie waar nie?
Daar is egter net een klein tegniese probleempie. Jy het ten minste 18 jaar en 9 maande nodig voordat jy jouself kan gebruik om die lewe vir jouself makliker te maak. As jy met 'n vloekskoot jouself die eerste keer reg kloon (jy kan dan maar wag vir jou Nobel prys), moet jy eerstens gebore word. Dit vat nege maande gewoonlik. Daarna moet jy nog 18 jaar lank wag voordat jy mondig is. Wat help die ander jy tog as jy jouself nie kan stuur om stont te gaan teken of doen nie?
Dit lei na die volgende probleem, wat glad nie so klein en maklik oorkombaar is nie. 18 jaar en 9 maande van nou af, is jy natuurlik 18 jaar en 9 maande wyser, slimmer en meer ervare as die ander jy. Jy sal dus die ander jy met baie geduld moet lei en met 'n lepeltjie voer om die regte ding te doen. Dit is nou natuurlik as die ander jy oop is vir hulp en leiding. Neem maar jouself, hoeveel keer moes jy hard jou kop gestamp het voordat jy die boodskap sou kry?
Jy gaan ook die fisiese aftakeling van 18 jaar en 9 maande ouer dra. Blykbaar is die ander jy dieselfde genetiese ouderdom as jy, maar hy/sy gaan soos 'n student lyk. Jy gaan soos die ouer of selfs grootouer lyk. Dit is dan nie so maklik om die ander mense te oortuig dat die ander jy, jy is nie. Boonop gaan die anderjy nie noodwendig presies soos jy lyk nie. Hy/Sy hou dalk van oefen, het heelwat meer / minder letsels as jy hê, gaan in 'n ander omgewing grootword wat ander omgewingsfaktore tot gevolg gaan hê.
Wat maak die uiterlik tog saak? Die kersie op die koek is dat die ander jy glad nie soos jy gaan wees nie. Die mens is maar 'n produk van karakter en omstandighede. Die omstandighede beinvloed wie of wat jy op die einde van die dag gaan wees. Ander jy gaan dalk deur die dagmoeder mishandel wees, die hond gaan hom/haar nie byt waneer hy/sy 3 jaar oud is nie, Sannie gaan nie haar of sy se beste maatjie wees nie ens.
Hier sit jy met 'n ander jy, wat eerstens hopeloos te laat gaan opdaag, hopeloos te jong gaan wees, wat nie op 'n druppel water soos jy lyk nie en wat boonop nie soos jy gaan dink of redeneer nie? Waar laat dit jou? Met 'n pyn in die agterwêreld natuurlik.
Goed-goed, ek hoor ek is te tegnies. Jy gaan net 'n fotostaat van jouself maak wat dadelik net so slim en oulik soos jy gaan wees. Wat gaan jou eerste opdrag aan die ander jy wees? Hoe gaan jy die ander jy aanwend? Hoeveel ander jy'e gaan daar wees? Hoe seker is jy dat die ander jy gaan doen wat jy sê? Erger, hoe gaan jy seker maak die ander jy volg nie ook ander mense blindelings nie?
Breinvasbrand: Wat was Suid-Afrika se eerste gekloonde kalfie se naam?
Breinlosbrand: Demoerin was reg met Basalt klippe.
Het julle al opgelet hoe word kinders wat mediese dokters word altyd in stories of boeke beskryf? Dit gebeur soms ook in die geval waar 'n dokter se kinder jare beskryf word. Hulle is blykbaar altyd aan die werk om diertjies te opereer en te ontleed. Sadisties, as jy my vra, maar dit is beslis ook nie net blote toeval nie. Hulle word mediese dokters om hulle sadistiese neigings in vrede en welvaard voort te sit.
Julle glo my nie? Regtig, as hulle nie agter 'n titel weggekruip het nie, was hulle aanklabaar vir verskeie misdade. Sommige sou growwe oortredings van basiese mense regte wees. Boonop betaal jy hulle baie goed om jou te steek, sny, ruk en pluk soos hulle lekker kry. Geen wonder almal wil so graag 'n sadis . . . bedoel dokter word nie.
Eerstens mag 'n dokter jou in die gesig vroetel soos hulle lekker kry. Hulle mag jou vertel dat jy dik is of dat jou vel in 'n toestand is. Hulle kan jou lewenswyse bevraagteken, kritiseer en veroordeel. Doen 'n gewone mens dit, kan hulle 'n klag van naamskending in die gesig staar. Hulle mag soveel van jou bloed vat as wat hulle lekker kry. As ek iemand lukraak gaan laat bloei, gaan ek van aanranding aangekla word. Hulle kan sommer vir nog ekstra geld naalde in jou druk, jou met 'n mes bykom of sommer net rondstamp en seermaak ook.
Dit is nie al nie. Deesdae mag jy nie eers sê iemand is mooi sonder om vir teistering aangekla te word nie. As jy egter 'n goue plaatjie het wat verkondig dat jy 'n dokter is, mag jy betas soos jy lekker kry. Net waar jy goed dink en die pasient kan nie kla nie. Jy kan selfs, veral as jy jouself 'n ginekoloog noem, die pasient teen volle betaling verkrag. Hulle kan kla, maar moet dit net verduur. Daar is mos een of ander mite dat dit goed is vir hulle.
Selfs oorlogsmisdadigers het meer regte as die gewone pasient. Een of ander sadis het mos 'n allergie toets ontwikkel. Dit behels basies dat jy stukkend gekrap word en goed in die wonde geplaas word om te sien wat die ergste reaksie veroorsaak. Die mediese personeel kan jou selfs elektriese skokke toe dien soos dit hulle behaag. Die sogenaamde tandartse boor selfs in jou soos 'n normale mens in 'n muur boor. Om van dokters wat sommer 'n naald in jou oog druk nie te praat nie. In enige ander veld word dit martel genoem, waaroor die hof in Den Haag nogal kwaai frons.
Die mediese bende skroom nie eers om jou heel-heel basiese regte te ontneem nie. Die minste is seker dat hulle van jou verwag om op bestelling te piepie (of te 'melk' as jy 'n man is). Persoonlik is my blaas nie so inskinklik soos ek nie. Hulle verwag van jou om allerhande mengsels te drink en selfs vreemde voorwerpe te sluk. Niemand sal tog 'n vinger na hulle wys nie.
Dit is nie net onregverdig nie, dit is mishandeling van die laagste graad. Het ek al genoem jy word nie net uitgebuit nie? Nee, nee, NEE!! Jy betaal om soos afval behandel te word.